Korfun kansainvälinen lentoasema

Korfun kansainvälinen lentoasema ”Ioánnis Kapodístrias” (kreik. Κρατικός Αερολιμένας Κέρκυρας «Ιωάννης Καποδίστριας», Kratikós Aeroliménas Kérkyras «Ioánnis Kapodístrias», IATA: CFU, ICAO: LGKR, YPA: ΚΑΚΚ) on kansainvälinen lentoasema Korfun saarella Kreikassa. Korfun lentokenttä rakennettiin vuonna 1937. Toisen maailmansodan aikana se oli Italian ja Saksan joukkojen käytössä. Nykyinen lentoasema otettiin käyttöön vuonna 1949. Siitä tuli kansainvälinen vuonna 1965 ja sen terminaali uusittiin vuonna 1972. Lentoasema on omistettu itsenäistyneen Kreikan ensimmäiselle valtionhoitajalle Ioánnis Kapodístriakselle. Lentoasema sijaitsee noin kolme kilometriä Korfun kaupungista etelään. Se on rakennettu pohjois-eteläsuunnassa Chalikiópouloksen laguunin itäosan päälle. Lentokentän kiitotien pituus on 2 375 metriä ja leveys 45 metriä, ja se on rakennettu noin 2 metrin korkeudelle merenpinnasta laskettuna. Aivan kiitotien eteläpäässä sijaitsevat Vlachérnan luostarin saari ja Pontikonísin saari. Aegean Airlines ja Olympic Airin lentävät kentälle muun muassa Ateenasta. Lukuisat ulkomaiset yhtiöt, myös muun muassa Finnair, lentävät kentälle suoria reitti- tai tilauslentoja turistikaudella. Lähteet Aiheesta muualla Kuvia tai muita tiedostoja aiheesta Korfun kansainvälinen lentoasema Wikimedia Commonsissa